พรรคพลังประชารัฐส่งชื่อรัฐมนตรีใหม่แล้ว อย่าพึ่งรีบร้อน ทุกอย่างเป็นไปตามขั้นตอน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงความคืบหน้าการปรับคณะรัฐมนตรี ว่า พรรคพลังประชารัฐได้ส่งชื่อรัฐมนตรีใหม่มาให้ตนแล้ว ส่วนของพรรคประชาธิปัตย์และพรรคภูมิใจไทย ยังไม่ได้ส่งมาและน่าจะส่งมาให้ภายในวันนี้ ซึ่งจะมีอะไรเปลี่ยนแปลงหรือไม่ ต้องรอดูส่วนจะมีรายชื่อของนายชัยวุฒิ ธนาคมานุสรณ์ ด้วยหรือไม่ นายกรัฐมนตรี กล่าวว่า ไม่ทราบ ยังไม่ได้เปิด เป็นเรื่องที่ตนควรจะรู้คนเดียวก่อนหรือไม่ ดังนั้นสื่อฯอย่าพึ่งถาม ส่วนจะนำรายชื่อขึ้นทูลเกล้าฯ ในสุดสัปดาห์หรือไม่นั้น ยังมีขั้นตอนในการตรวจสอบประวัติ ขออย่าพึ่งรีบร้อน เดี๋ยวทุกอย่างก็เป็นไปตามขั้นตอน แต่สิ่งที่ต้องสนใจคือ ไม่ว่าใครจะมาก็ตาม นโยบายและแผนงานเดิมก็ดีอยู่แล้ว ดังนั้นเข้ามาก็ต่อยอดได้ เพราะการทำงานไม่ใช่คนใหม่เข้ามาจะยกเลิกของเดิมทั้งหมดและต้องทำเพิ่มเติมจากเดิมทั้งนี้ระหว่างที่สื่อฯสอบถามนายกรัฐมนตรีถึงความคืบหน้าการปรับ ครม. นายกฯได้เดินออกจากโพเดียมมาที่นั่งของสื่อฯ พร้อมฉีดสเปรย์แอลกอฮอล์ไปที่สื่อฯหลายครั้ง ตลอดแถวที่นั่งฟังการแถลงข่าว โดยสื่อฯถามภายหลังว่า ฉีดอะไร นายกฯ ตอบว่า เป็นการฉีดสเปรย์แอลกอฮอล์ เพื่อป้องกัน เพราะตนไม่ได้ใส่หน้ากากอนามัย